### Beslutninger

Byrådet kunne ikke tiltræde forslaget i byrådets møde den 5. februar 2025.

###

BESLUTNINGSFORSLAG FRA EL

Enhedslisten foreslår, at byrådet behandler et forslag til forhandlingsmandat, der skal behandles på Kommunernes Landsforenings delegeretmøde, d. 20. marts. 2025, og fungere som et fælles fodslag for kommunerne forud for den årlige forhandling om Økonomiaftalen (ØA).

Jf. KL’s love §5, stk. 1 skal forslag fra medlemskommunerne til delegeretmødets dagsorden være KL’s bestyrelse i hænde senest 1 måned forud for mødets afholdelse.

Derfor foreslås flg. fremsendt til KLs bestyrelse:

Forhandlingsmandat til vedtagelse på KL`s delegeretmøde 20. marts 2025

KL’s delegeretmøde opfordrer KL’s bestyrelse til at fastholde og forstærke det politiske pres på regeringen op til og under økonomiforhandlingerne for 2026.

En eventuel økonomiaftale må nødvendigvis sikre tilstrækkelige økonomiske rammer og muligheder for at udvikle den kommunale velfærd. Udgiftspresset er fortsat markant på det specialiserede socialområde, og der er et stort behov for, at kommunerne har mulighed for at opprioritere indsatser overfor klima, miljø og velfærd.

Det er derfor magtpålæggende for KL’s delegeretmøde, at KL’s bestyrelse i en eventuel økonomiaftale også har blik for finansieringssiden (den demografiske udvikling, udviklingen i behov for ydelser, refusionsordninger, grundskyld, m.m.), således at kommunerne reelt har de nødvendige midler til at styrke indsatser, uden at de bliver tvunget til nye nedskæringer – Sådan som tilfældet blev i op imod halvdelen af kommunerne med budgettet for 2025.

Begrundelse:

Det lykkedes med forslag fra flere kommuner, at få vedtaget et vidtgående mandat på delegeretmødet i 2024. Et mandat der for første gang nogen sinde åbnede muligheden for, at der ikke blev indgået en økonomiaftale, hvis ikke der kom flere penge på bordet fra regeringen til kommunerne.

Det lykkedes at få en økonomiaftale med en stor udvidelse af forhandlingsrammen for [adresse]. Imidlertid fulgte finansieringen ikke med, da finansministeriet i forlængelse af aftalen valgte bl.a. at nedsætte refusioner på særligt dyre enkeltsager, m.m. Således at de to beløb nærmest udlignede hinanden.

Et mandat bør påtale den udtalte uligevægt der er, når en økonomiaftale, der får prædikat som den bedste i 15 år og som en forbedring af den kommunale velfærd, samtidigt fører til, at halvdelen af landets kommuner er nødt til at gennemføre sparebudgetter.

Enhedslisten i [adresse] den 26.1.2025

Anne Skov